ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 10/2550

เรื่อง  หนังสือชี้ชวนเสนอขายหน่วยลงทุนของกองทุนรวม

(ฉบับที่ 3)

                                                        

                   อาศัยอํานาจตามความในมาตรา 123 แห่งพระราชบัญญัติหลักทรัพย์และตลาดหลักทรัพย์  พ.ศ. 2535 ประกอบกับข้อ 8 และข้อ 19 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 30/2547  เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 10 มิถุนายน พ.ศ. 2547  สํานักงานออกข้อกําหนดไว้ดังต่อไปนี้


ข้อ ๑ ให้เพิ่มความต่อไปนี้เป็น (7/1) ของข้อ 10 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 17/2548  เรื่อง หนังสือชี้ชวนเสนอขายหน่วยลงทุนของกองทุนรวม ลงวันที่ 22 มิถุนายน พ.ศ. 2548 

                   “(7/1) คําแนะนําสําหรับผู้ลงทุนในการตรวจดูแนวทางการใช้สิทธิออกเสียงและการดําเนินการใช้สิทธิออกเสียงของกองทุนรวม ในกรณีที่กองทุนรวมได้ลงทุนหรือมีไว้ซึ่งหุ้นของบริษัทใด โดยผู้ลงทุนสามารถตรวจดูกรณีดังกล่าวได้ตามวิธีการที่บริษัทจัดการกองทุนรวมเปิดเผย”


ข้อ ๒ ให้เพิ่มความต่อไปนี้เป็นหมวด 2/1 หลักเกณฑ์เพิ่มเติมของกองทุนรวมคุ้มครองเงินต้น ข้อ 14/1 ข้อ 14/2  และข้อ 14/3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 17/2548  เรื่อง หนังสือชี้ชวนเสนอขายหน่วยลงทุนของกองทุนรวม ลงวันที่ 22 มิถุนายน พ.ศ. 2548 


หมวด ๒/๑ หลักเกณฑ์เพิ่มเติมสําหรับกองทุนรวมคุ้มครองเงินต้น

                                        


ข้อ ๑๔/๑ ในหมวดนี้

                   “เงินต้น”  หมายความว่า  เงินที่ผู้ลงทุนแต่ละรายชําระเป็นค่าซื้อหน่วยลงทุนของกองทุนรวมคุ้มครองเงินต้นซึ่งโครงการจัดการกองทุนรวมมุ่งที่จะให้ความคุ้มครอง  ทั้งนี้ จํานวนเงินดังกล่าวไม่รวมค่าธรรมเนียมการซื้อหน่วยลงทุน 


ข้อ ๑๔/๒ รายการลักษณะที่สําคัญสําหรับกองทุนรวมคุ้มครองเงินต้น  ให้มีรายละเอียดเพิ่มเติม โดยแสดงเป็นคําถามและคําตอบดังต่อไปนี้

                   (1) กองทุนรวมคุ้มครองเงินต้นแตกต่างจากกองทุนรวมมีประกันอย่างไร

                   (2) ผู้ลงทุนในกองทุนรวมนี้มีโอกาสที่จะไม่ได้รับคืนเงินต้นหรือไม่ อย่างไร

                   (3)  กองทุนรวมนี้มีเงื่อนไขการคุ้มครองเงินต้น และมีกลไกการคุ้มครองเงินต้นอย่างไร


ข้อ ๑๔/๓ รายการคําเตือนเกี่ยวกับการลงทุนในหน่วยลงทุนของกองทุนรวมคุ้มครองเงินต้น ให้มีข้อความที่เตือนเพิ่มเติมเพื่อให้ผู้ลงทุนเข้าใจว่ากองทุนรวมคุ้มครองเงินต้นเป็นเพียงชื่อเรียกประเภทของกองทุนรวมที่จัดนโยบายการลงทุนเพื่อให้เงินต้นของผู้ถือหน่วยลงทุนมีความเสี่ยงต่ํา โดยกองทุนรวมดังกล่าวมิได้รับประกันเงินลงทุนหรือผลตอบแทนจากการลงทุนแต่อย่างใด 

                   การพิมพ์คําเตือนตามวรรคหนึ่ง ให้พิมพ์ไว้ในกรอบสี่เหลี่ยมที่หน้าแรก หรือปกหน้าด้านนอกในกรณีที่หนังสือชี้ชวนนั้นมีปก โดยอยู่ส่วนบนสุดหรือส่วนล่างสุด  ทั้งนี้ ตัวอักษรของคําเตือนดังกล่าวต้องมีความชัดเจนและมีขนาดไม่เล็กไปกว่าตัวอักษรปกติของหนังสือชี้ชวนนั้น” 


ข้อ ๓ ประกาศนี้ให้ใช้บังคับตั้งแต่วันที่ 1 กรกฎาคม  พ.ศ. 2550   เป็นต้นไป


ผู้มีอํานาจลงนาม - ประกาศ  ณ  วันที่  22 มิถุนายน พ.ศ. 2550

 

 

 

                                                       (นายธีระชัย  ภูวนาถนรานุบาล)

                                                                   เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์


หมายเหตุ -                                                                                                                                                                                                                                                                       

เหตุผลในการออกประกาศฉบับนี้  คือ  (1) เพื่อให้ผู้ลงทุนในกองทุนรวมที่มีการลงทุนในหุ้นของบริษัททราบถึงวิธีการตรวจดูแนวทางการใช้สิทธิออกเสียงและการดําเนินการใช้สิทธิออกเสียงของกองทุนรวม  และ (2) เพื่อให้ผู้ลงทุนในกองทุนรวมคุ้มครองเงินต้นมีความเข้าใจที่ถูกต้องเกี่ยวกับลักษณะของกองทุนรวมคุ้มครองเงินต้นซึ่งเป็นกองทุนรวมที่มีนโยบายการลงทุนในทรัพย์สินความเสี่ยงต่ํา  แต่มิได้เป็นการรับประกันว่าผู้ลงทุนจะได้รับคืนเงินลงทุนครบถ้วนแต่อย่างใด   จึงจําเป็นต้องออกประกาศนี้